SCCทุ่มลงทุนพันล.
ซื้อหุ้นกระดาษคนไทย-ร่วมญี่ปุ่นทำฟิล์มชั้นสูงจับตาซีดาร์ขายชินฯเพิ่ม
31 มี.ค. 2555

ซื้อหุ้นกระดาษคนไทย-ร่วมญี่ปุ่นทำฟิล์มชั้นสูงจับตาซีดาร์ขายชินฯเพิ่ม
ปูนซิเมนต์ไทยเดินหน้าลงทุน เท 400 ล้านบาท ซื้อหุ้นบริษัทไทยขยายตลาดแผ่นกระดาษลูกฟูก ลงขัน 630 ล้าน ตั้งบริษัทผลิตฟิล์มชั้นดี
นายกานต์ ตระกูลฮุน กรรมการผู้จัดการใหญ่ บริษัท ปูนซิเมนต์ไทย (SCC) เปิดเผยว่า บริษัท กลุ่มสยามบรรจุภัณฑ์ (TCG) ได้ลงนามในสัญญาซื้อหุ้นในบริษัท ตะวันนาบรรจุภัณฑ์ จำนวน 2.16 ล้านหุ้น หรือสัดส่วน 72% ของหุ้นทั้งหมด คิดเป็นเงินลงทุนประมาณ 400 ล้านบาท ซึ่งคาดว่าการซื้อขายจะแล้วเสร็จในเดือน มิ.ย.นี้ ทำให้ TCG มีกำลังการผลิตแผ่นกระดาษลูกฟูกรวมประมาณ 855,000 ตันต่อปี จากปัจจุบันอยู่ที่ 794,000 ตันต่อปี
การลงทุนในครั้งนี้สอดคล้องกับกลยุทธ์ของ เอสซีจีเปเปอร์ ในการขยายธุรกิจบรรจุภัณฑ์ในประเทศ
TCG เป็นบริษัทร่วมทุนระหว่างบริษัทเอสซีจีเปเปอร์ และ Rengo Company (Japan) ในสัดส่วนการถือหุ้น 70% และ 30% ตามลำดับ




 
สำหรับบริษัท ตะวันนาบรรจุภัณฑ์ เป็นผู้ผลิตและจำหน่ายกล่องกระดาษลูกฟูกและแผ่นกระดาษลูกฟูก มีกำลังการผลิตแผ่นกระดาษลูกฟูกประมาณ 6.1 หมื่นตันต่อปี โรงงานตั้งอยู่ในนิคมอุตสาหกรรมบางปู 
นอกจากนี้ คณะกรรมการบริษัทอนุมัติให้บริษัท เอสซีจี เคมิคอลส์ เข้าร่วมลงทุนกับ Mitsui Chemicals Tohcello, Inc. (MCTI) ในการจัดตั้งบริษัท Siam Tohcello เพื่อผลิตฟิล์มพลาสติกที่มีความแข็งแรงสูง มูลค่าเงินลงทุนรวม 1,400 ล้านบาท โดยเอสซีจี เคมิคอลส์ มีสัดส่วนการถือหุ้น 45% หรือใช้เงินลงทุนครั้งนี้ประมาณ 630 ล้านบาท 
Siam Tohcello จะมีกำลังการผลิตฟิล์มพลาสติก LLDPE (สินค้าขึ้นรูป) ทั้งสิ้น 1.5 หมื่นตันต่อปี คาดว่าจะดำเนินการผลิตเชิงพาณิชย์ได้ภายในต้นปี 2557 มีฐานลูกค้าหลักอยู่ในเอเชีย ซึ่งการลงทุนสอดคล้องกับความมุ่งมั่นของ SCC ที่จะผลิตสินค้ามูลค่าเพิ่มสูง (HVA) เพื่อตอบสนองความต้องการของผู้บริโภค
นายสมประสงค์ บุญยะชัย ประธานกรรมการบริหาร บริษัทชิน คอร์ปอเรชั่น (INTUCH) เปิดเผยกรณี บริษัท ซีดาร์ โฮลดิ้งส์ตัดขายหุ้นชินฯ ว่า ส่วนตัวประเมินว่า ซีดาร์ มีความเป็นไปได้ที่จะขายหุ้นออกมาอีก คาดว่าอาจจะเห็นอีกครั้งในช่วงกลางปีนี้ เพื่อเพิ่มฟรีโฟลตในตลาดที่มีกว่า 20% และต้องการเห็นราคาและปริมาณการซื้อขายที่เพิ่มมากขึ้น 
ทั้งนี้ หากบริษัท ซีดาร์ โฮลดิ้งส์ ขายหุ้นล็อตใหม่จะได้กำไรจำนวนมาก หลังจากราคาหุ้นในตลาดปรับตัวขึ้นแรงเกือบเท่าตัวจากแถว 30 บาท มาอยู่ที่ 59 บาท 
สำหรับการลงทุนในบริษัทปี 2555 บริษัทสนใจธุรกิจทีวีดิจิตอล โดยมีกองทุนร่วมทุนอยู่กว่า 200 ล้านบาท และมีเงินเตรียมพร้อมไว้แล้ว หากมีโครงการขนาดใหญ่ที่น่าสนใจ จึงไม่ต้องกังวลเรื่องการระดมทุนเพิ่ม
ด้านการซื้อขายหุ้นในช่วงไตรมาสแรกปีนี้ร้อนแรงเกินคาด โดยดัชนีหุ้นพุ่งขึ้นแรงถึง 16.72% หรือบวก 171 จุด ปิดที่ระดับ 1,196.77 จุด เทียบกับสิ้นปี 2554 โดยมีนักลงทุนต่างชาติซื้อมากถึง 82,769 ล้านบาท 
บริษัท ฟิทช์ เรทติ้งส์ (ประเทศไทย) ปรับลดอันดับเครดิตภายในประเทศ ระยะยาวหนี้ไม่มีหลักประกันของบริษัท โทรีเซนไทย เอเยนต์ซีส์ (TTA) เป็น “BBB (tha)” จาก “BBB+ (tha)”และแนวโน้มอันดับเครดิตมีเสถียรภาพ 
“การปรับลดอันดับเครดิตสะท้อนถึงอัตราส่วนหนี้สินของ TTA เพราะฟิทช์คาดว่าจะยังคงสูงที่ระดับ 4 เท่าถึง 5.5 เท่า ในช่วง 3 ปีข้างหน้า เพราะความอ่อนแอของธุรกิจเดินเรือ” บริษัท ฟิทช์ ระบุ
สมาคมบริษัทหลักทรัพย์ ประกาศให้นักลงทุนที่ต้องการซื้อใบสำคัญแสดงสิทธิอนุพันธ์ในหุ้นของบริษัท เอสโซ่ (ประเทศไทย) ออกโดยบริษัทหลักทรัพย์ บัวหลวง รุ่น B (ESSO01CB) ในวันที่ 25 เม.ย. 2555 จะต้องวางเงินสดทั้ง 100% ก่อน